2. ลักษณะการประกอบธุรกิจ

2.1 ประวัติความเป็นมา

บริษัท แอ็ดวานซ์อินฟอร์เมชั่นเทคโนโลยี จำกัด มหาชน ก่อตั้งขึ้นโดยการร่วมทุนของนายศิริพงษ์
อุ่นทรพันธุ์กับกลุ่มผู้บริหารที่มีความเชี่ยวชาญและประสบการณ์ในสาขาคอมพิวเตอร์และเทคโนโลยีสารสนเทศ
เพื่อประกอบธุรกิจให้บริการออกแบบ
ให้คำปรึกษาและรับเหมาวางระบบคอมพิวเตอร์และโครงข่ายเทคโนโลยีสารสนเทศและการสื่อสาร
สำหรับลูกค้าทั้งภาครัฐและเอกชน โดยมุ่งเน้นกลุ่มลูกค้าในภาครัฐบาล เช่น บมจ. ทีโอที หรือ
บมจ. กสท ซึ่งถือว่าเป็นผู้นำอุตสาหกรรมในด้านการสื่อสาร

ในช่วงเริ่มตั้งบริษัทกลุ่มผู้บริหารได้เล็งเห็นว่าการดำเนินธุรกิจของบริษัทในลักษณะให้บริการออกแบบ
ให้คำปรึกษาและรับเหมาวางระบบคอมพิวเตอร์และโครงข่ายเทคโนโลยีสารสนเทศและการสื่อสาร
เป็นแนวทางที่สามารถหลีกเลี่ยงความเสี่ยงจากการแข่งขันด้านราคา
และการเก็บรักษาสินค้าคงคลังซึ่งต้องมีเงินทุนหมุนเวียนสูง
อีกทั้งยังช่วยลดความเสี่ยงจากสินค้าล้าสมัยง่ายซึ่งถือเป็นปกติของธุรกิจประเภทนี้
แนวทางในการดำเนินธุรกิจตั้งแต่เริ่มต้นจนถึงปัจจุบันคงอยู่ในรูปแบบดังกล่าว
หากแต่แนวโน้มในอนาคตธุรกิจด้านการให้บริการซ่อมและบำรุงรักษา(Service Maintenance)
จะเริ่มเข้ามามีสัดส่วนรายได้ที่สูงขึ้นกว่าที่ผ่านมา

พัฒนาการสำคัญของบริษัทฯมีดังต่อไปนี้

ปี 2555

-   ในช่วงปลายเดือนมิถุนายน 2555 บริษัทได้เปิดสาขาที่ประเทศเขมรอย่างเป็นทางการ

-   วันที่ 29 สิงหาคม 2555 นายศิริพงษ์ อุ่นทรพันธุ์
    ประธานกรรมการบริหารและกรรมการผู้จัดการใหญ่ บริษัท แอ็ดวานซ์อินฟอร์เมชั่นเทคโนโลยี
    จำกัด (มหาชน) รับรางวัล ‘รัษฎากรพิพัฒน์’ เพื่อเชิดชูเกียรติ AIT
    ในฐานะที่เป็นแบบอย่างที่ดีในการเสียภาษีตามหลักบรรษัทภิบาล

-   AIT-W1 ได้ครบกำหนดอายุ 5 ปี ในวันที่ 28 กันยายน 2555
    ส่งผลให้ทุนจดทะเบียนชำระแล้วเท่ากับ 343,868,180 บาทคิดเป็นหุ้นที่จำหน่ายได้จำนวน
    68,773,636 หุ้น

-   ในวันที่ 8 พฤศจิกายน 2555 คณะกรรมการบริษัทมีมติให้เข้าซื้อหุ้นบริษัท
    ทาวเวอร์เอ็กซ์เอเซีย จำกัด จำนวน 99.8 % คิดเป็นมูลค่า 999,800 บาท

-   ในวันที่ 8 พฤศจิกายน 2555 คณะกรรมการบริษัทมีมติให้ข้าร่วมทุนกับบริษัท Loxley&AIT
    Holding Co.,Ltd (L&A) ซึ่งประกอบธุรกิจโครงข่ายโทรคมนาคมในประเทศพม่า
    มีทุนจดทะเบียนจำนวน 200 ล้านบาท โดยบริษัท AIT เข้าร่วมลงทุนในสัดส่วน 50%
    ของทุนจดทะเบียน

-   ในวันที่ 8 พฤศจิกายน 2555 คณะกรรมการบริษัทมีมติให้ขายหุ้นในบริษัทเมเปิ้ลพลัส จำกัด
    ซึ่งเป็นบริษัทย่อย จำนวน 55% ของทุนจดทะเบียน คิดเป็นมูลค่า 7,500,000 บาท
    ให้แก่ผู้ถือหุ้นเดิมของบริษัทดังกล่าว
    ส่งผลให้บริษัทเมเปิ้ลพลัสสิ้นสุดสภาพการเป็นบริษัทย่อยของบริษัท AIT

ปี 2554

-   มีการใช้สิทธิแปลงสภาพใบสำคัญแสดงสิทธิที่จะซื้อหุ้นสามัญแก่ผู้ถือหุ้นเดิม (AIT-W1)
    และใบสำคัญแสดงสิทธิที่จะซื้อหุ้นสามัญแก่กรรมการและพนักงาน (ESOP) หรือ (AIT-WA)
    เป็นหุ้นสามัญในรอบปี 2554 จำนวน 1,306,610หุ้น
    คิดเป็นทุนจดทะเบียนชำระแล้วเพิ่มขึ้นเป็นจำนวน 6,533,050 บาท

-   ในปี 2554 เริ่มเปิดใช้ Trainning Center อย่างเป็นทางการ
    โดยมีผู้เชี่ยวชาญที่ได้รับการรับรองจากบริษัทซิสโก้ (ประเทศไทย) จำกัด Cisco
    Certified Systems Instructor (CCSI) เป็นผู้ให้ความรู้

-   บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) ได้รับการจัดอันดับเป็น 1 ใน 200
    Best Under a Billion เป็นปีที่ 2 ติดต่อกัน จากการจัดอันดับของนิตยสาร Forbes
    Asia ซึ่งได้ทำการคัดเลือกจากบริษัทในภาคพื้นเอเซีย- แปซิฟิคจำนวน 15,000
    บริษัทที่มีรายได้ ระหว่าง 5 - 1,000 ล้านเหรียญสหรัฐ
    โดยพิจารณาในแง่อัตราการเจริญเติบโตของผลกำไร ยอดขายที่เพิ่มขึ้น
    และผลตอบแทนต่อทุนของผู้ถือหุ้นในช่วง 12 เดือนและต่อเนื่องมากกว่า 3 ปี

-   นายศิริพงษ์ อุ่นทรพันธุ์ กรรมการผู้จัดการใหญ่ได้รับการเสนอชื่อเข้าชิงรางวัล Best CEO
    Award ในงาน SET Award 2554 เป็นครั้งที่ 2
    หลังจากที่ได้รับการชื่อเข้าชิงรางวัลดังกล่าวครั้งแรกในปี 2552
    โดยในครั้งนี้มีผู้เข้าท้าชิงรอบสุดท้ายจำนวน 7 บริษัท ณ อาคารตลาดหลักทรัพย์ฯ ในวันที่ 22
    ธันวาคม 2554

-   ในวันที่ 13 มิถุนายน 2554 บริษัทฯได้ร่วมลงนามเป็นพันธมิตรทางธุรกิจกับบริษัท
    อัลคาเทล-ลูเซ่น (ประเทศไทย) จำกัด
    เพื่อเป็นตัวแทนขายโซลูชั่นด้านการสื่อสารโทรคมนาคมแบบครบวงจร
    เนื่องจากมองเห็นศักยภาพทางธุรกิจของบริษัท อัลคาเทล-ลูเซ่น (ประเทศไทย)
    ซึ่งเป็นบริษัทยักษ์ใหญ่จากประเทศฝรั่งเศสที่ให้บริการโซลูชั่นด้านระบบสื่อสารโทรคมนาคมให้กับผู้ให้บริการโทรคมนาคมของโลก

ปี 2553

-   บริษัทได้รับการจัดอันดับเป็น 1 ใน 200 Best under a Billion
    จากการจัดอันดับของนิตยสาร Forbes Asia ซึ่งพิจารณาจากจำนวนบริษัท 12,930 บริษัท
    ที่มียอดขายไม่เกิน 1 พันล้านเหรียญสหรัฐทั่วภูมิภาคเอเซีย-แปซิฟิค และเป็น 1 ใน 9
    บริษัทจากประเทศไทยที่ได้รับการจัดอันดับในครั้งนี้

-   บริษัท แอ็ดวานซ์อินฟอร์เมชั่นเทคโนโลยี จำกัด (มหาชน)
    ชำระทุนจดทะเบียนส่วนที่เหลือของบริษัทย่อย (บริษัทเมเปิ้ล พลัส จำกัด) อีกร้อยละ 50
    ของทุนจดทะเบียนของบริษัทเมเปิ้ล พลัส จำกัด รวมเป็นเงินจำนวน 5.5 ล้านบาท
    โดยยังคงดำรงสัดส่วนการถือหุ้นของบริษัทย่อยเท่าเดิมคือ ร้อยละ 55 เมื่อวันที่ 28 ธันวาคม
    2553

-   มีการใช้สิทธิแปลงสภาพใบสำคัญแสดงสิทธิที่จะซื้อหุ้นสามัญแก่ผู้ถือหุ้นเดิม( WARRANT) หรือ
    (AIT-W1) และใบสำคัญแสดงสิทธิที่จะซื้อหุ้นสามัญให้แก่กรรมการและพนักงาน (ESOP) หรือ
    (AIT- WA) เป็นหุ้นสามัญในรอบปี 2553 จำนวน 5,495,597 หุ้น
    คิดเป็นทุนจดทะเบียนชำระแล้วเพิ่มขึ้นเป็นจำนวน 27,477,985 บาท

ปี 2552

-   มติคณะกรรมการบริษัท ครั้งที่ 5/2552 วันที่ 10 พฤศจิกายน 2552
    มีมติอนุมัติให้เลิกกิจการของ บริษัท บีเอเอ็นซีเซิร์ฟ (ประเทศไทย) จำกัด ซึ่งมีทุนจดทะเบียน
    10 ล้านบาท (บริษัทถือหุ้นร้อยละ 80) เนื่องจากไม่มีการดำเนินธุรกรรมทางการค้าใดๆ
    ตั้งแต่ปี 2550
    ซึ่งจากการเลิกกิจการของบริษัทย่อยดังกล่าวไม่ส่งผลกระทบต่อการดำเนินการของบริษัท

-   บริษัทฯ ได้รับรางวัล Best Performance Awards 2009
    ในประเภทรางวัลบริษัทจดทะเบียนในตลาดหลักทรัพย์มีผลการดำเนินงานยอดเยี่ยมที่มีมูลค่าตลาดไม่เกิน
    10,000 ล้านบาท นอกจากนี้ คุณศิริพงษ์ อุ่นทรพันธุ์ กรรมการผู้จัดการใหญ่
    ก็ยังได้รับการคัดเลือกให้เป็นหนึ่งในผู้ที่ได้รับการเสนอชื่อในรางวัลผู้บริหารสูงสุดยอดเยี่ยม
    Best CEO Awards 2009 อีกด้วย ซึ่งจัดโดยตลาดหลักทรัพย์แห่งประเทศไทย เมื่อวันศุกร์ที่
    13 พฤศจิกายน 2552 ที่ รอยัล พารากอน ฮอลล์ ชั้น 5 สยามพารากอน

2.2 ภาพรวมของการดำเนินธุรกิจ

เราเรียกตัวเองว่าเป็น Systems Integrator ซึ่งหมายถึง
ผู้รวบรวมระบบและอุปกรณ์ต่างๆที่เกี่ยวข้องกับเทคโนโลยีสารสนเทศและการสื่อสารเข้ามาประยุกต์ใช้ให้เหมาะสมกับความต้องการของแต่ละองค์กร
ซึ่งการรวบรวมดังกล่าว เรารวมเรียกว่า Solution หรือ ระบบเบ็ดเสร็จ
ที่จะเพื่อช่วยให้การบริหารจัดการองค์กรมีประสิทธิภาพมากยิ่งขึ้น

ในฐานะที่เป็น System Integrator และ ผู้ให้บริการเทคโนโลยีสารสนเทศและการสื่อสาร
(ICT Provider) เราให้บริการอย่างครบวงจร ตั้งแต่ให้คำปรึกษา ออกแบบ ติดตั้ง
บริหารโครงการ ซ่อมและบำรุงรักษา รวมไปถึงฝึกอบรมการใช้งาน
โดยกระบวนการนี้สามารถแสดงได้ตามแผนภูมิด้านล่าง

เอไอทีประสบความสำเร็จในการสร้างผลงานและรักษาชื่อเสียงในวงการเทคโนโลยีสารสนเทศในประเทศมายาวนานจนเป็นที่ยอมรับทั่วไปในภาคราชการและภาคการสื่อสาร
เราได้เข้ามีส่วนร่วมในโครงการต่างๆในหลายๆบทบาทเช่น คู่สัญญาหลัก (Prime Contractor),
คู่สัญญาช่วง (Subcontractor), กิจการค้าร่วม (Consortium)
ขึ้นอยู่กับลักษณะของโครงการเอไอที นำเสนอ

-   ผู้ชำนาญการ และ การผสมผสานขีดความสามารถในแต่ละด้าน

-   ผลงานที่เป็นที่ยอมรับในระดับนานาชาติ

-   การทำงานแบบกลยุทธ์ในรูปแบบพันธมิตรหรือหุ้นส่วนทางธุรกิจ

-   ความแข็งแกร่งด้านการเงิน

-   ประสบการณ์ในการจัดการงานตั้งแต่ขนาดย่อมจนไปถึงขนาดใหญ่

-   ลดความเสี่ยงด้านเทคนิค ด้านการดำเนินโครงการ และด้านการเงิน
    ในโครงการที่มีความซับซ้อน

หุ้นส่วนทางธุรกิจของ เอไอที ประกอบไปด้วย ผู้นำทางด้านเทคโนโลยีที่เป็นที่รู้จักในสาขาต่างๆเช่น
Cisco System, Oracle/SUN, IBM, HP, DELL Acer, Alcatel-Lucent, Autodesk,
Convergys, SAP, Microsoft, Novell, Synnex และ Symantec เป็นต้น
นอกจากสำนักงานใหญ่ในกรุงเทพมหานครแล้ว เรายังมีศูนย์บริการอยู่ในหัวเมือง 7
จังหวัดเพื่อรองรับการให้บริการที่ทั่วถึงทั้งประเทศ อันได้แก่ ชลบุรี ขอนแก่น เชียงใหม่
สุราษฎร์ธานี พิษณุโลก สงขลา และ นครราชสีมา

 รู้จักกับบริษัท แอ็ดวานซ์อินฟอร์เมชั่นเทคโนโลยี จำกัด มหาชน สาขา กัมพูชา 

เมื่อประมาณกลางปี 2555 AIT
ได้จัดตั้งสำนักงานสาขาต่างประเทศแห่งแรกขึ้นที่ในราชอาณาจักรกัมพูชา
โดยเป็นการจดทะเบียนอย่างเป็นทางการว่าเป็นสำนักงานสาขาของบริษัท
แอ็ดวานซ์อินฟอร์เมชั่นเทคโนโลยี จำกัด (มหาชน)

โดยที่สำนักงานแห่งใหม่ในกัมพูชานี้จะดำเนินการในรูปแบบธุรกิจที่เรียกว่า ”Partner Centric
Model” กล่าวคือจะทำการขายผ่านคู่ค้าในท้องถิ่น โดยไม่จำหน่ายตรงไปที่ End Users
กลยุทธทางการตลาดนี้เป็นการเตรียมพร้อมตลาดประชาคมเศรษฐกิจอาเซียนที่จะเกิดขึ้นในปี 2558
และในฐานะที่เป็นพันธมิตรระดับ Gold Partner เอไอทีเน้นการสนับสนุนคู่ค้าท้องถิ่น
ช่วยให้เขาสามารถทำการขายสินค้าที่ใช้เทคโนโลยีขั้นสูงให้กับลูกค้าในกัมพูชา
โดยสำนักงานกัมพูชาจะคอยให้คำแนะนำ บริการ และสนับสนุนการขาย
สำหรับการสั่งสินค้าจะเป็นการดูแลโดยสำนักงานใหญ่ในกรุงเทพฯ
การเข้าถึงตลาดในลักษณะนี้ก็เพื่อเป็นการเพิ่มบทบาทในตลาดอาเซียนของเอไอที

สำนักงานสาขาของเอไอทีในกัมพูชา เริ่มเปิดทำธุรกิจตั้งแต่วันที่ 25 มิถุนายน 2555 ในพนมเปญ
เมืองหลวงของกัมพูชา เพื่อที่จะบรรลุพันธกิจ “ความสำเร็จของท่านคือความสำเร็จของเรา”
เอไอทีจะตอบสนองความต้องการของตลาดกัมพูชาที่กำลังเติบโตขึ้น
โดยเฉพาะอย่างยิ่งในภาครัฐบาล ธนาคาร และโทรคมนาคม
โดยการจัดให้มีการสนับสนุนการขายในลักษณะเป็น Pre-sales Support
จากวิศวกรผู้เชี่ยวชาญที่ผ่านการรับรองจาก Cisco

ในช่วงหกเดือนแรกของการดำเนินงานในกัมพูชา
เราเน้นการสร้างความเชื่อถือในตลาดโดยการแสดงถึงความเชี่ยวชาญหลักในด้านเครือข่ายคอมพิวเตอร์และโทรคมนาคม
ส่วนปี 2556 จะเป็นสำหรับการเก็บเกี่ยวความสำเร็จจากพื้นฐานที่เราสร้างไว้ในปี 2555

แม้ว่า AIT จะไม่ได้ขายโดยตรงให้กับ end users
แต่สามารถให้บริการลูกค้าในลักษณะต่างๆดังนี้:

-   บริการ Cisco Based Design

-   Cisco Design Verification

-   Network Master planning

-   Cisco Specification Support

และสำหรับคู่ค้า เราสามารถให้บริการ ดังนี้:

-   บริการ Pre-Sales and Design

-   ซัพพลายสินค้าและโซลูชั่น

-   ช่วยส่งมอบโครงการ

-   การใช้งานเต็มรูปแบบ

-   บริการหลังการขาย

-   อบรมวิธีการใช้

โครงสร้างรายได้ของบริษัท แอ็ดวานซ์อินฟอร์เมชั่นเทคโนโลยี จำกัด (มหาชน)

หน่วย : ล้านบาท

  ------------------------ ---------- -------- ---------- -------- ---------- --------
                           2553                2554                2555       

                           ล้านบาท     ร้อยละ    ล้านบาท     ร้อยละ    ล้านบาท     ร้อยละ

  1.                       4,519.99   99.01    4,519.99   99.01    4,055.68   97.05
  รายได้จากการขายและบริการ                                                      

  2. รายได้จากค่าเช่า         18.89      0.41     18.89      0.41     75.27      1.80

  3. อื่นๆ                   26.43      0.58     26.43      0.58     48.20      1.15

  รวม                      4,565.31            4,565.31            4,179.15   
  ------------------------ ---------- -------- ---------- -------- ---------- --------

2.3 เป้าหมายทางธุรกิจในปี 2555

บริษัทกำหนดเป้าหมายทางธุรกิจในปี 2555 ดังนี้

1.  รักษาฐานลูกค้าสำคัญ ได้แก่ บมจ.ทีโอที บมจ.กสท โทรคมนาคม
    หน่วยงานราชการหรือรัฐวิสาหกิจ และองค์กรธุรกิจ ให้ทีความมั่นคงอย่างต่อเนื่อง

2.  ขยายฐานลูกค้าให้กว้างขวางขึ้น และมีการให้กำหนดลำดับความสำคัญของลูกค้า
    เพื่อให้ลูกค้าในแต่ละระดับได้รับความพึงพอใจจากสินค้าและบริการจากบริษัทฯ

3.  เริ่มจัดตั้งหน่วยงานฝึกอบรม ให้เป็นส่วนหนึ่งของกลยุทธ์ทางธุรกิจ

4.  สร้างระบบตัวชี้วัดการทำงาน (Key Performance Indicator-KPI)

5.  เพิ่มพันธมิตรทางธุรกิจเพื่อเพิ่มความมั่นคงทางธุรกิจ

6.  เพิ่มประสิทธิภาพในการปฎิบัติงานเพื่อรองรับการขยายตัวของธุรกิจด้านบริการ
    ได้แก่การจัดตั้งศูนย์บริการในภูมิภาค และระบบเครือข่ายสารสนเทศในองค์กร

7.  พัฒนาบุคลากรให้สามารถตอบสนองความต้องการของลูกค้าได้ดียิ่งขึ้น

8.  เพิ่มความรับผิดชอบต่อสังคมของบริษัทให้มากขึ้น (CSR)

2.4 วิสัยทัศน์ (Vision)

เอไอทีมุ่งมั่นที่จะเป็นผู้ให้บริการด้านไอซีทีรายใหญ่
เราบรรลุเป้าหมายทั้งด้านการดำเนินงานและด้านการเงิน
สิ่งที่ทำให้เราแตกต่างคือกุญแจสำคัญของเราซึ่งก็คือคนของเรานั่นเอง
เรามีทีมงานที่มีความกระตือรือร้นสูงผู้ซึ่งอุทิศตัวเพื่อความสำเร็จของลูกค้าและธุรกิจ
การบริหารคุณภาพ และบริการที่เป็นเลิศ ในแต่ละหน่วยงานเพื่อให้แน่ใจว่าเราทำในสิ่งที่ดีที่สุด
ทั้งภายในและภายนอก “ความสำเร็จของท่านคือความสำเร็จของเรา”

2.5 พันธกิจ (Mission)

คัดสรรสินค้าและบริการบนฐานความรู้เพื่อความสำเร็จของลูกค้าในราคาและคุณภาพที่เหมาะสม
การให้บริการที่เพียบพร้อมด้วยธรรมาภิบาลในการบริหารจัดการ

เป้าประสงค์หลักขององค์กร (Key Corporate Objectives : KCO)

เพื่อตอบสนองต่อนโยบายและแนวทางในการดำเนินธุรกิจ บริษัทฯ
จึงได้กำหนดเป้าประสงค์หลักขององค์กร (Key Corporate Objectives) ไว้ดังนี้

1. เพื่อสร้างความพึงพอใจและความสำเร็จสูงสุดให้ลูกค้า

2. เพื่อเพิ่มรายได้และกำไรสุทธิของบริษัท

3. เพื่อเพิ่มประสิทธิภาพในการแข่งขันของบริษัทและบริหารจัดการตามหลักธรรมาภิบาล

เอไอที ดีเอ็นเอ

ในปี 2555 บริษัทได้ริเริ่มโปรแกรมการพัฒนาบุคลลแบบต่อเนื่องขึ้น เรียกว่า “เอไอที
ดีเอ็นเอ”เพื่อมุ่งเน้นการเพิ่มขีดความสามารถหลักของบริษัท
เรื่องดังกล่าวถือเป็นเรื่องสำคัญเนื่องจากเป็นการเตรียมความพร้อมพนักงานบริษัทให้รับมือกับการเปิดเสรีประชาคมเอเซียนในปี
2558

เอไอที ดีเอ็นเอ หมายถึง
สิ่งที่องค์กรทำได้ดีที่สุดที่เป็นกลุ่มความรู้ทางเทคนิคอันเป็นหัวใจขององค์กร
เพื่อตอบสนองต่อเป้าหมายทางกลยุทธ์ และเป็นแนวทางในการกำหนดกระบวนการทำงานต่างๆ
ที่ผู้นำหรือผู้บริหารองค์กรจงใจสร้างหรือกำหนดขึ้นมาเพื่อทำให้องค์กรมีขีดความสามารถและความได้เปรียบในการแข่งขันทางธุรกิจ
เอไอที ดีเอ็นเอ ประกอบไปด้วย 2 เป้าหมายหลัก คือ

1.  การพัฒนาความสามารถหลักขององค์กร (Core Competency = PTC ³) 5 ประการ คือ

ความเป็นมืออาชีพ (Professionalism)

มีความรอบรู้ ความเข้าใจ และเชี่ยวชาญในงานที่รับผิดชอบและงานที่เกี่ยวข้อง
ทำงานอย่างเป็นระบบแบบมืออาชีพบนพื้นฐานของความถูกต้องแม่นยำตามหลักวิชาการและวิชาชีพที่สามารถตรวจสอบและวัดผลได้

การทำงานเป็นทีม (Teamwork)

ติดต่อประสานงานอย่างเป็นระบบและทำงานร่วมกันอย่างสอดคล้องในเป้าหมายเดียวกันด้วยการแลกเปลี่ยนเรียนรู้ระหว่างกัน
เปิดใจกว้างยอมรับฟังความความคิดเห็นของผู้อื่นบนพื้นฐานของความร่วมมือร่วมใจ

ดูแลใส่ใจลูกค้า (Customer focus)

การแสดงออกถึงความพยายามอย่างเต็มที่ที่จะรับฟังและทำความเข้าใจลูกค้าเพื่อจะทำให้บริการเหนือความคาดหวัง
รวดเร็วฉับไว จริงใจ ตอบสนองความต้องการและแก้ไขปัญหาให้ลูกค้าได้อย่างถูกต้อง และตรงจุด

ความคิดสร้างสรรค์ (Creative thinking)

การเรียนรู้และพัฒนาความคิดริเริ่มใหม่ๆ ในการปฏิบัติงานอย่างต่อเนื่อง โดยการนำเสนอ
และคิดค้นกระบวนการทำงาน ผลิตภัณฑ์ และบริการรูปแบบใหม่ๆ เพื่อสนับสนุนบริษัทฯ
ให้มีความสามารถในการดำเนินธุรกิจให้มีผลผลิตสูงขึ้นอย่างต่อเนื่อง

ความน่าเชื่อถือ (Credibility)

มีความน่าเชื่อถือและไว้วางใจได้ มีประวัติการทำงาน (Profile) ที่ดี มีสำนึกรับผิดชอบ
ต่อคำมั่นสัญญา มีความซื่อสัตย์สุจริต มีความโปร่งใส สามารถตรวจ
สอบได้ทั้งในเรื่องธุรกิจและส่วนตัว ตลอดจนทำหน้าที่โดยยึดถือธรรมาภิบาลเป็นที่ตั้ง

2.  ค่านิยมหรือวิถีทางขององค์กร (AIT Way= KON-D)

เป็นวิถีทางที่ทุกคนทุกวันประพฤติปฏิบัติกันอย่างต่อเนื่องจนกลายเป็นวิถีชีวิตฃของคนในองค์กรว่าควรทำและไม่ควรทำอะไรเพื่อที่จะทำให้องค์กรดำเนินอย่างราบรื่นและยั่งยืน
ด้วยค่านิยม 4 ประการ หรือเรียกว่าองค์กรแห่ง KON-D ดังนี้

Knowledge-base มีความรอบรู้

-   เราจะทำงานโดยใช้ข้อมูลและความรู้ที่ถูกต้องแม่นยำเพื่อผลิตผลงานที่ดีที่สุดและป้องกันไม่ให้เกิดปัญหาและความผิดพลาดเสียหาย

-   เราจะเรียนรู้และพัฒนาตนเองอยู่เสมอเพื่อก้าวให้ทันต่อการเปลี่ยนแปลงที่เกิดขึ้นตลอดเวลา

-   เราจะแบ่งปันความรู้และประสบการณ์ที่มีอยู่ให้ผู้อื่นทราบและจะเป็นแบบอย่างที่ดีแก่บุคคลอื่นในองค์กร

Our team มีความสามัคคี

-   เราจะติดต่อสื่อสารและประสานงานกับคนทุกคนด้วยความสัมพันธ์ที่ดี เคารพ
    และให้เกียรติซึ่งกันและกัน

-   เราจะเชื่อมั่นในผู้นำ และพร้อมจะเป็นผู้ช่วยผู้บริหารด้วยข้อมูลและผลงานที่มีประสิทธิภาพสูงสุด

-   เราจะสร้างบรรยากาศและสภาพแวดล้อมที่ดีในการทำงานให้มีความสุขร่วมกัน

Nice working หลักการทำงานดี

-   เราจะมุ่งมั่นสู่ความเป็นเลิศ ทำงานด้วยการคิดริเริ่มสร้างสรรค์ และทำอะไรต้องทำให้ดีที่สุด

-   เราจะทำงานในหน้าที่ด้วยความรู้สึกเป็นเจ้าของธุรกิจไม่ใช่เพียงเพราะเป็นแค่หน้าที่ที่ต้องรับผิดชอบ

-   เราจะคิด รู้สึก และกระทำเชิงบวก
    และเชื่อมั่นว่าทำได้โดยไม่กล่าวคำปฏิเสธต่อเพื่อนร่วมงานจนกว่าจะได้พยายามอย่างเต็มที่แล้ว

Discipline มีวินัย

-   เราจะทำตามมาตรฐานกฎระเบียบข้อบังคับของบริษัทและปฏิบัติตามนโยบายของผู้บังคับบัญชา

-   เราจะรับผิดชอบต่องานที่ได้รับมอบหมายและพันธะสัญญาที่มีต่อองค์กรและลูกค้าอย่างเต็มกำลังความสามารถ

เราจะทำงานด้วยความซื่อสัตย์สุจริตจนเป็นอุปนิสัยเพื่อประโยชน์สูงสุดต่อองค์กร ลูกค้า
เพื่อนร่วมงาน และจะทำหน้าที่เป็นพลเมืองที่ดีของสังคม